13 की उम्र में डिस्पेच राउटिंग में रुचि, टैक्सी के लिए बनाए सॉफ्टवेयर
जैक डोर्सी का जन्म 1976 में हुआ था। वे बचपन से ही काफी जिज्ञासु प्रवृत्ति के थे। उनकी रुचि नक्शों में थी, खासतौर पर शहर के नक्शों में। जब घर में कंप्यूटर आया, तो उन्होंने उस पर अपने खुद के नक्शे बनाए। वे घंटों तक पुलिस और एम्बुलैंस रेडियो फ्रीक्वेंसीज़ सुनते थे, जिसके बाद वे दुर्घटना स्थल या अस्पताल तक जल्दी से जल्दी पहुंचने वाले आपातकालीन वाहनों का मार्ग बनाते थे। इस तरह 13 वर्ष की उम्र में ही वे डिस्पैच राउटिंग में रुचि लेने लगे थे। उन्होंने टैक्सी कैब कंपनियों के लिए सॉफ्टवेयर बनाए, जो कारगर रहे। उन्होंने कहा है- मैं इस बारे में खेल रहा था कि शहर कैसे काम करता है, इसलिए मैं इसे देख सकता था। बहरहाल, खेल ही खेल में उन्होंने इतना कुछ सीख लिया कि आगे चलकर एक विश्वव्यापी कंपनी खड़ी कर दी। ट्विटर एक नया विचार था, लेकिन इसके लिए नई कंपनी स्थापित नहीं हुई। ओडियो के मालिक इवान विलियम्स भी जैक डोर्सी के साथ जुड़ गए। उन्होंने मिलकर काम शुरू किया। ट्विटर नाम क्यों रखा, इस बारे में जैक ने कहा है - हमें ट्विटर शब्द दिखा और यह बिल्कुल आदर्श था। ट्विटर का शाब्दिक अर्थ है- महत्वहीन जानकारी का छोटा संप्रेषण और चिड़ियों का चहचहाना। और यह प्रोडक्ट भी बिल्कुल ऐसा ही था।
ट्विटर, मार्च 2006 में शुरू हुआ था। शुरुआत में यह सुविधा ओडियो कंपनी के कर्मचारियों तक सीमित थी। इसी साल जुलाई से यह सेवा सबके लिए उपलब्ध हो गई। शुरू में इसका नाम ट्विटर नहीं था। उस वक्त यह ओडियो कंपनी का ही हिस्सा थी। अक्टूबर-2006 में डोर्सी और ओडियो के कुछ सदस्यों ने ऑबवियस कॉरपोरेशन की स्थापना करके ओडियो की सारी संपत्ति खरीद ली, जिसमें ओडियो डॉट काम और ट्विटर डॉट काम भी शामिल थे। अप्रैल 2007 में जैक, नोआ ग्लास, इवान विलियम्स और बिज स्टोन ने ट्विटर इंक. की स्थापना की। इसका मुख्यालय सैन फ्रांसिस्को में है।
बेशक कंपनी कम समय में काफी लोकप्रिय हुई, लेकिन हर नई चीज़ में शुरुआती संघर्ष होता ही है। नई चीज़ को लोकप्रिय बनाना सबसे बड़ी चुनौती होती है। शुरू में ट्विटर की विकास दर बहुत धीमी थी। 2007 के मात्र तीन महीनों में केवल 4 लाख ट्वीट्स भेजे गए। कंपनी की लोकप्रियता में महत्वपूर्ण मोड़ तब आया, जब 2007 में साउथ बाई साउथवेस्ट इंटरएक्टिव कॉन्फ्रेंस हुई। ट्विटर के कर्मचारियों ने कॉन्फ्रेंस के हॉलवे में 60 इंच के दो प्लाज्मा स्क्रीन लगा दिए थे, जिन पर लगातार ट्विटर संदेश चलते रहते थे। कॉन्फ्रेन्स में आए सैकड़ों लोगों ने लगातार ट्वीट करके एक-दूसरे से संपर्क रखा। सभी ट्विटर से इतने प्रभावित हुए कि कॉन्फ्रेंस के संचालक ने यह टिप्पणी की- हम आपको 140 अक्षरों या इससे कम में धन्यवाद देना चाहेंगे और अभी-अभी हमने यही किया है।
कंपनी को सिर्फ लोकप्रिय बनाना ही एक समस्या नहीं थी, कई अंदरूनी समस्याएं भी थीं। ट्विटर नई कंपनी नहीं थी, बल्कि ओडियो कंपनी का पुनर्गठन करके बनी थी। चूंकि सीईओ बनने के बाद डोर्सी बाकी सदस्यों से ऊपर हो गए थे, इसलिए बाकी कर्मचारियों का मनोबल गिर गया था। इससे सह-संस्थापकों की महत्वाकांक्षा आहत हुई थी। जब ट्विटर प्रसिद्ध होने लगा, तब भी मुश्किलें आती रहीं, बस उनका रूप बदल गया। ट्विटर का ट्रैफिक दिन दूनी रात चौगुनी गति से बढ़ रहा था। उसे संभालना मुश्किल होने लगा। हर दिन सर्वर क्रैश हो रहे थे। जहाज डूब तो नहीं रहा था, लेकिन बुरी तरह से आगे बढ़ रहा था।
कंपनी के विकास में महत्वपूर्ण मोड़ तब आया, जब यूनियन स्क्वेयर वेंचर्स ने इसमें 5 मिलियन डॉलर का निवेश किया। तब तक जैक शौक-शौक में यह काम कर रहे थे, लेकिन निवेश के बाद ही वे इसकी व्यावसायिक संभावनाओं के बारे में गंभीर हुए। डोर्सी ने खुद कहा है- जब पहली बार फाइनेंसिंग हुई, तब जाकर मैंने अपनी नाक की नथ उतारी। शुरू में ट्विटर का लक्ष्य आमदनी कमाना नहीं, बल्कि सदस्य संख्या बढ़ाना था। ट्विटर का ध्येय था- विकास पहले, आमदनी बाद में। 2011 तक निवेशकों ने ट्विटर में 57 मिलियन डॉलर से अधिक का निवेश किया था।
hin_Deva hin_Deva awa_Deva hin_Deva hin_Deva hin_Deva